
VA-ECMO támogatás alatti folyamatos hemoadszorpció hatása refrakter kardiogén sokk kimenetelére

Bevezetés: a veno-arterialis extrakorporális membrán oxigenizáció (VA-ECMO) támogatás alkalmazása a refrakter kardiogén sokk kezelésének szerves részévé vált az elmúlt 10 évben. A VA-ECMO rendszer lehetőséget biztosít további extrakorporális technológiák egyidejű alkalmazására. A citokin hemoadszorpció (HA) olyan eljárás, melynek segítségével inflammatorikus citokinek, kemokinek és toxikus vagy vazoaktív metabolikus ágensek távolíthatók el a keringésből, elősegítve a sokk okozta diszregulált gyulladásos válasz kontrollját.
Célkitűzés: a VA-ECMO támogatás alatti folyamatos citokin HA hatásának vizsgálata a refrakter kardiogén sokk kimenetelére.
Módszerek: egycentrumos, retrospektív, propensity score matched (PSM) analízis. A SE VSZÉK-án 2012.01.01-2020.09.30. között VA-ECMO támogatásban részesült betegek adatai kerültek feldolgozásra. A vizsgálatba bevont 150 beteg (119 fő kontroll; 31 fő HA-ban részesült beteg) párosítása után a klinikai kimenetel egyes paramétereit egy 29 párból álló PSM kohorszban elemeztük.
Eredmények: az átlagos VA-ECMO támogatás mértéke és időtartama 3,5±0,5 l/perc, ill. 168±67 óra volt a teljes kohorszban. A HA kezelés hossza 70,5 ± 9,0 óra volt az intervenciós csoportban. Az akut vesekárosodás (KDIGO 1-3), a vesepótló kezelés, a sokszervi elégtelenség gyakorisága megegyezett a két csoportban. VA-ECMO támogatás asszociált vérzéses komplikációk kisebb arányban jelentkeztek a HA kezelt csoportban a kontroll csoporthoz viszonyítva (44,8% vs. 75,9%, p=0,035). A gépi lélegeztetés hossza, az intenzív osztályos kezelés és a kórházi tartózkodás időtartama hasonló volt a két csoportban. Amíg a 30 napos mortalitás gyakoriságában nem volt különbség a HA és a kontroll csoportok között (27,6% vs. 44,8%, p=0,302), addig az APACHE2 és a SOFA score-ok alapján becsült mortalitáshoz képest a regisztrált halálozás szignifikánsan alacsonyabb volt a HA kezelésben részesült betegeknél (63,1% vs. 27,6%, p=0,008 és 70,5% vs. 27,6%, p=0,002). Ugyanez az összefüggés a kontroll csoportban nem volt megfigyelhető.
Következtetések: a VA-ECMO rendszerbe integrált folyamatos HA kezelés nem befolyásolta a refrakter kardiogén sokk miatt kezelt betegek morbiditását és mortalitását. Azonban a HA kezelés hozzájárult a refrakter kardiogén sokk asszociált mortalitási rizikó csökkentéséhez.



